SKRIFTLIG FORESPØRGSEL E-0607/02

af Marco Cappato (NI) til Kommissionen

(5. marts 2002)

Om: Vilkårlige arrestationer og den politiske situation i Laos

Den 15. november 2001 vedtog Parlamentet en beslutning om de vilkårlige arrestationer og den politiske situation i Laos(1), som blev sendt til Kommissionen. I denne beslutning understregede Parlamentet, at:

- samarbejdsaftalen mellem Det Europæiske Fællesskab og Den Demokratiske Folkerepublik Laos er baseret på respekten for menneskerettighederne og de demokratiske principper, som de kommer til udtryk i verdenserklæringen om menneskerettighederne (artikel 1), og at manglende overholdelse af denne betingelse udgør et tilfælde af materiel overtrædelse i henhold til artikel 19 og bilag I, og at:

- arrestationen af de fem medlemmer af Bevægelsen af 26. oktober 1999 ved navn Keuakoun, Sisa-At, Phengphanh, Chanmanivong og Keochay og deres forsvinden tydeligvis udgør en meget alvorlig krænkelse af de demokratiske principper, som er fastlagt i verdenserklæringen om menneskerettighederne, og følgelig må anses for at være en overtrædelse af samarbejdsaftalen mellem Fællesskabet og Laos.

I sit svar på forespørgsel P-0019/02(2) afgivet på Kommissionens vegne den 7. februar 2002 udtalte kommissær Patten, at Kommissionen ikke agter at indkalde til hastemøde i det blandede udvalg, der er omhandlet i artikel 14 i samarbejdsaftalen mellem Den Europæiske Union og Den Demokratiske Folkerepublik Laos, hvilket Parlamentet ellers udtrykkeligt anmodede den om i sin beslutning af 15. november 2001. Begrundelsen lød, at Kommissionen anvender andre kanaler til at rejse spørgsmålet vedrørende respekt for menneskerettighederne over for den laotiske regering.

1. Hvilke alternative kanaler er der tale om, når Kommissionen henvender sig til de laotiske myndigheder og anmoder dem om at sikre, at de politiske og borgerlige rettigheder, der er anerkendt i verdenserklæringen om menneskerettigheder, overholdes? Ud fra hvilke principper vælges de? Hvordan fungerer de?

2. Ved hvilke lejligheder er spørgsmålet om arrestationen af de fem medlemmer af bevægelsen af 26. oktober 1999 og deres forsvinden taget op? Hvilke svar har Den Demokratiske Folkerepublik Laos' regering givet?

(1) EFT C 140 E af 13.6.2002, s. 577.

(2) EFT C 160 E af 4.7.2002, s. 166.

Svar afgivet på Kommissionens vegne af Christopher Patten

(17. april 2002)

Som allerede anført i Kommissionens besvarelser af det ærede medlems skriftlige forespørgsler P-3175/01(1) og P-0019/02(2) har Kommissionen mulighed for at rejse menneskerettighedsspørgsmål over for Den Demokratiske Folkerepublik Laos' regering på bilaterale møder og ved deltagelse i Unionens politiske demarcher, der er aftalt med medlemsstaterne. Disse kanaler er forskellige fra Det Blandede Udvalg EU-Laos og kan i praksis benyttes når som helst, mens det blandede udvalg normalt kun mødes hvert andet år.

Spørgsmålet om arrestationen af de fem ledere af Bevægelsen af 26. oktober 1999 og deres forsvinden er blevet rejst gennem disse kanaler. Desværre har det hidtil været umuligt at få klare oplysninger fra regeringen om de fem savnede laoter. Kommissionen vil derfor fortsætte med at rejse spørgsmålet gennem de disponible kanaler.

(1) EFT C 160 E af 4.7.2002, s. 67.

(2) EFT C 160 E af 4.7.2002, s. 166.